**ΝΕΑ ΕΛΛΗΝΙΚΗ ΓΛΩΣΣΑ**

**Κείμενο**

**[Η στάση των μεγαλυτέρων προς τους νέους]**

Δύσκολα γράφεις για τους νέους. Ακόμη πιο δύσκολα μιλάς για λογαριασμό τους. Δε θυμάσαι παρά λίγα από τα δικά σου νεανικά χρόνια και τις περισσότερες φορές βλέπεις τα γεγονότα με την απόσταση και την πιθανή ωριμότητα που σε χωρίζει από αυτά. Όχι, δεν είναι σημερινή αυτή η δυσκολία. Υπήρχε και στο παρελθόν, όταν οι κοινωνίες αντιμετώπιζαν άλλου είδους προβλήματα και η αυταρχική ιεραρχία δεν άφηνε χώρο, για να προβληθεί και να αναπτυχθεί η νεανική σκέψη. Τότε ένας ήταν ο κανόνας: «Όλα, όταν θα 'ρθει η ώρα!». Και η ώρα ερχόταν, αλλά στο μεταξύ η νιότη είχε φύγει και τα πρώην παιδιά, με γκρίζους πια τους κροτάφους, μετρούσαν πλέον αντίστροφα τον χρόνο.

Παρ' όλα αυτά, ακούω συχνά τους ανθρώπους να μιλούν με μεγάλη ευκολία για τους νέους. Να τους απαξιώνουν, να τους ισοπεδώνουν ή να τους θεοποιούν. Πολλοί γονείς έχουν άποψη για τα πάντα. Για το μεγάλωμα των παιδιών τους, για το σχολείο, για τις ξένες γλώσσες, για το τένις! Τι είδους ανατροφή θα πρέπει να πάρουν, αν έχουν δικαίωμα να χαζολογούν στον δρόμο ανάμεσα στο σχολείο και το σπίτι, αν δικαιούνται να αφήνονται στους φόβους της εφηβείας, αν μπορούν να καπνίζουν, να κατεβαίνουν σε διαδηλώσεις, να δηλώνουν επαναστάτες...

Προφανώς, ο γονιός, έχοντας διανύσει τη δική του τεθλασμένη πορεία στη ζωή και έχοντας κάνει τα δικά του νεανικά σφάλματα, έχει κάθε λόγο να οραματίζεται για το παιδί του μια ευθεία πορεία. Ενοχλούμαι, όμως, όταν οι μητέρες μαζεύονται τα πρωινά στις καφετέριες της πλατείας και περιγράφουν φανταστικές εικόνες από τη ζωή του παιδιού τους. Είναι παιδιά που έχουν κατέβει στη γη από άλλον πλανήτη! Έτσι τα θέλει η μάνα. Δικά της, κτήμα της και με στόχο, όπως είπε ο Σκωτσέζος συγγραφέας Άντριου Ο’ Χέιγκαν, την απόκτηση τέτοιων εφοδίων, που θα τους φέρουν χρήμα και πλούτο. Αυτό οφείλεται στο γεγονός ότι, μέσα από τις δικαιολογημένες αγωνίες τους,οι γονείς ξεχνούν ότι αυτή η συμβουλή καταλήγει σε ανθρώπους λιγότερο ανθρώπινους.

Και είναι αληθινό αυτό που λέει ο Χέιγκαν. Αν και οι εξαιρέσεις είναι πολλές, δύσκολα εμείς οι μεγαλύτεροι σε ηλικία αναλαμβάνουμε το κόστος να μυήσουμε τους νέους στο πεδίο της ουσιαστικής γνώσης σε τομείς, όπως είναι η λογοτεχνία, η αισθητική, η ηθική ή η πολιτική Δε τους διδάσκουμε την αυθεντικότητα της πράξης γενικότερα. Αντίθετα, ασφυκτικά εγκλωβισμένοι στον εγωισμό μας καλλιεργούμε στον νέο την ιδέα για τη δόξα και το χρήμα.

Ρ. Mασούρα, εφ. Καθημερινή, 5.9.2010 (διασκευή).

**ΘΕΜΑΤΑ**

**Α1. (Μονάδες 15)**

**Α1.** Ποιες είναι, σύμφωνα με τη συγγραφέα του κειμένου, οι επιθυμίες των περισσότερων μεγαλυτέρων σήμερα για τα παιδιά τους; (60-80 λέξεις)

**(μονάδες 15)**

**Α2. (Μονάδες 10)**

**Α2.** Ποια είναι τα δομικά μέρη της τέταρτης παραγράφου (Και είναι… χρήμα) του κειμένου;

**(μονάδες 10)**

**Β1. (Μονάδες 10)**

**Β1.** Να συντάξετε μία παράγραφο 50-60 λέξεων, χρησιμοποιώντας τις λέξεις του κειμένου με έντονη γραφή: παρελθόν, αυταρχική, ανατροφή, νέους, εγκλωβισμένοι. (Μπορείτε να διαφοροποιήσετε τους γραμματικούς τύπους ως προς την πτώση, τον αριθμό, το γένος, κλπ.)

**(μονάδες 10)**

**Β2. (Μονάδες 15)**

**Β2.** «Είναι παιδιά που έχουν κατέβει στη γη από άλλον πλανήτη!» Να δικαιολογήσετε τη χρήση του θαυμαστικού στην παραπάνω περίοδο λόγου της τρίτης παραγράφου του κειμένου.

**(μονάδες 15)**

**ΘΕΜΑΤΑ**

**Α1. (Μονάδες 15)**

**Α1.** Είναι σημερινό, σύμφωνα με τη συγγραφέα του κειμένου, το φαινόμενο να επιθυμούν οι γονείς να καθορίσουν τις επιθυμίες και τις επιλογές των παιδιών τους; (60-80 λέξεις)

**(μονάδες 15)**

**Α2. (Μονάδες 10)**

**Α2.** Να εντοπίσετε στο κείμενο τρεις διαρθρωτικές λέξεις/φράσεις που να συνέχουν αντιθετικά τα νοήματα του κειμένου.

**(μονάδες 10)**

**Β1. (Μονάδες 10)**

**Β1.** Να γράψετε από μία πρόταση για καθεμιά από τις λέξεις/φράσεις του κειμένου με έντονη γραφή: ωριμότητα, απαξιώνουν, νεανικά σφάλματα, εξαιρέσεις, αυθεντικότητα. (Μπορείτε να διαφοροποιήσετε τους γραμματικούς τύπους ως προς την πτώση, τον αριθμό, το πρόσωπο κλπ.)

**(μονάδες 10)**

**Β2. (Μονάδες 15)**

**Β2.** Να δικαιολογήσετε τη χρήση πρώτου πληθυντικού ρηματικού προσώπου στη μεγαλύτερη έκταση της τέταρτης παραγράφου (Και είναι… το χρήμα) του κειμένου.

**(μονάδες 15)**